# Oppsummering medvirkningsrunde lag og foreninger – kommuneplanens samfunnsdel

## Kort om medvirkningsmøtene og veien videre

Kommunen kontaktet grendelag, interessegrupper og foreninger for å få innspill til kommuneplanens samfunnsdel vår og høst 2021. Kommunen ønsket med dette å kartlegge hva folk var opptatt av når det kommer til utvikling i kommunen som helhet, så vel som å plukke opp lokale forskjeller. Det er gledelig at møtene generelt sett har vært preget av engasjement, konstruktivitet og nytenkning.

Kommuneplanens samfunnsdel er et overordnet styringsdokument, som betyr at man setter fokus på overordnede mål (hvor vi vil) og strategier (hvordan vi kommer dit). Det er ikke alle innspill fra medvirkningsmøtene som vil kunne treffe på overordnet nivå, men det vil likevel gi et bilde av hva folk i de forskjellige bygdene er opptatt av, og hva som skal til for å øke bolysten der de bor. Dette er en nyttig kartlegging for kommunen i videre planarbeid og i vurdering av enkelttiltak.

Innspill på tiltaksnivå vil bli spilt videre til handlings- og økonomiplan (HØP) hvor man vurderer om de samsvarer med overordnede strategier innenfor planperioden. Tiltak innen infrastruktur, transport, eller tiltak for tilpasning for grønt skifte, er alle eksempler på ting man må vurdere på dette plannivået.

I samtlige møter var folk opptatte av hvordan lokale områder kunne benyttes. Innspill på tilrettelegging for boligbygging, lekeplasser og lignende spilles videre til kommuneplanens arealdel. Kommunen kommer også på en ny runde medvirkningsmøter i forbindelse med denne planen, der man mer detalj kan diskutere arealforvaltning, ut ifra lokale ønsker, og da med føringer fra samfunnsdelen. Mange grendelag var opptatt av muligheten for spredt boligbebyggelse. Dette er inkludert i samfunnsplanens arealstrategi (kapitel 5 i samfunnsdelens førsteutkast).

Noen innspill ligger helt eller delvis utenfor kommunens handlingsrom eller ansvarsområde. Innspill som ofte kom opp, var angående fylkesvegene og Ullsfjordforbindelsen. Disse må i hovedsak følges opp av våre folkevalgte, da det betinges at Lyngen blir prioritert på regionalt nivå. Et eksempel fra medvirkningsrundene som også til dels kan falle utenfor kommunens handlingsrom er innspill på sosiale tilbud, som korps, klubber, kino, eller andre tiltak som i stor grad er avhengig av ildsjeler og lokale pådrivere. Det kan likevel være noe kommunen kan gjøre i mange av disse tilfellene. Der det er snakk om å mangle arealer til formålet, kan kommunen spille det videre til arealplanen. Dersom det er snakk om å bli med på å gjøre lokaler i stand, eller bidra i kommunale bygg, kan også det vurderes i handlingsdelen, og videre i budsjettarbeidet. Kommunen kan med fordel ha tettere og mer hyppig dialog med lag og foreninger for videre arbeid med fritids- og aktivitetstilbud, som utvilsomt er viktig for ønsket utvikling i Lyngen.

Det ble også gitt en del innspill som forsterket viktigheten av satsningsområdene diskutert i kommunestyret. Mange er opptatt av boligutvikling, næringsutvikling og samferdsel. Konkrete innspill, som at kommunen mangler utleieboliger, er inkludert i førsteutkastet til kommuneplanens samfunnsdel.

## Furuflaten (02.06)

* Få skolen inn i bedriftene
* Fokuser på kompetanseutvikling i helse, skole og industri
* Ta vare på grøntarealer
* Savner turistinformasjon
* Ønsker tilrettelegging med lekeareal og park
* Påpeker viktigheten med Furustua. Burde vært mer i bruk
* Tilrettelegging for friluftsliv
* Framkommelighet for myke trafikanter
* Viktig å bevare brannstasjonen og oppvekstsenteret

## Svensby (17.06)

* Bedre skilting på parkering
* Savner kulturtilbud. Burde være muligheter for festivaler, korps, eller andre kulturtilbud
* Savner fritidstilbud. Muligheter for motocrossbane?
* Ledige boliger er viktig for hele kommunen. Savner muligheten for å fradele til spredt boligbebyggelse
* Viktig å få ungdommen tilbake. Kan kommunen bistå med stipend eller avskrivning ordninger?
* Ser økende grad av hjemmekontor som en mulighet
* Viktig å bli møtt med vennlighet fra administrasjonen
* Savner et kulturhus i kommunen
* Viktig å tilrettelegge for friluftsliv
* Ønsker å få utredet muligheten for en bibliotekbuss

## Fastdalen/Koppangen (21.09)

* Tilrettelegging for tilflyttere. Fokus på integrering og infrastruktur
* Forbedring av drikkevannet. Reagerer på mye dyr rundt drikkevannet (Elvejordsvatnet)
* Viktig å satse på rekrutering og god kompetanse i helsesektoren
* Det er for mye fokus på turisme
* Kommunen må tilrettelegge for bolig og arbeidsplasser
  + Trist at mange boliger brukes til fritidsboliger framfor at det bor folk der
* Realisering av Ullsfjordforbindelsen er viktig
* Trenger tilbud til rekreasjon/fritid (korps, kino, bibliotek)
* Ønsket med universell utforming av frilufttraseer
* Kommunen bør hjelpe unge i etableringsfasen (eksempelvis botilskudd eller gratis barnehage/SFO for tilflyttere i et år. Synliggjøre avskrivning på studielån hvis man bosetter seg i Lyngen)
* Savner et bedre bibliotekbygg
* Savner restaurant
* Kommunen bør bruke bygdelag og bygdehus i større grad
* Savner transport til kulturbegivenheter og større sosiale begivenheter. Muligheter for at kommunen kan bidra med buss?
* Ønsker tilrettelegging for mer spredt boligbebyggelse

## Sør-Lenangen (30.09)

* Viktig med forutsigbar legetjeneste
* Tiltak som fremmer folkehelse er viktig. Blant annet viktig å videreføre ergotrim
* Ønsker tilrettelegging for spredt boligbebyggelse
* Viktig med rekrutering i helsesektoren (hjemmehjelpen mm.)
* Tilrettelegging for turisme (toaletter, avfallshåndtering, skilting og parkering)
* Blåisvannet:
  + Dårlig sikt rundt svingen sørfra
  + Unaturlig trase opp til blåisvannet. De fleste lokale følger elva opp, og til venstre ved ura
  + Noen parkerer ved leirskolen. Burde skiltes om riktig parkering der
  + Bru over elva
* Generelt dårlig vegstandard
* Bygda gror ned. Behov for beitedyr (hovedsakelig geit)
* Mye rein på innmark. Kan være behov for utmarksgjerde, men krevende å vedlikeholde
* Kommunen har en dårlig hjemmeside
* Behov for arbeidsplasser i hele kommunen
* Viktig å få realisert Ullsfjordforbindelsen
* Viktig at kommunen forbereder seg på klimaendringer
* Bør være mulig å gjøre den gamle barnehagen om til boliger
* Ønsker ungdomsklubb
* Strømnettet er ustabilt

## Nord-Lenangen (04.10)

* Ullsfjordforbindelsen er viktig
* Trenger å utvikle fiskerihavna
* Trenger mer parkering til turisme
* Delvis dårlig kvalitet på vegnettet. Nygårdsvegen ble trukket frem som spesielt problematisk
* Ønsker at kommunen i større grad skal få instillasjon sammen med kjøp når man går til anbud
* Ønsker lekeplass. Vil diskutere plassering med kommunen
* Ønsker hundepark
* Savner møteplasser. Muligheten for en mekkegarasje ble nevnt
* Ønsker bygdekino (kan være aktuelt på Tindevangen?)
* Ønsker flere tilbud for barn (turn, dans og klubb ble nevnt)
* Savner transporttilbud (taxi/buss)
* Tilrettelegging for profesjonell turisme. Noe folk lever av
* Bygge videre på eksisterende næringer. Særlig fiskeri og havbruk står sterkt i Nord-Lenangen
* Trenger flere folk. Fokus på å gjøre området attraktivt for tilflyttere
* Ønsker å møte en eldre befolkning med flere omsorgsboliger/omsorgssenter

## Rottenvika/Lyngseidet (04.10)

* Ønsker gatelys fra Stigen til Kvitebergkrysset. Mange som ferdes langs vegen i dette området
* Tilretteleggelse for bolig i forskjellige størrelser og bruk (utleie leilighet, byggetomter)
* Vegdekke og sikt er dårlig ut Stigen
* Kommunen må investere i infrastruktur generelt (veg, vann, avløp og strøm). Infrastruktur er også viktig for å lokke til seg næringsaktører
* Ønsker flere tilbud til eldre
* Fokus på rekrutering i helsesektoren. Kommunen bør tilby fulle stillinger for å bli mer attraktiv
* Savner tilbud til unge. Finnes et lokalt initiativ til ridning
* Kommunen må bedre benytte seg av tilskuddsordninger hos Fylke. Spesielt de ordninger som er ment å ivareta utvikling i små kommuner
* Kommunen må forberede seg på, og bidra til, et grønt skifte
* Kommunen må prioritere tiltak som kan gjennomføres i nær fremtid
* Ønsker at transport til utdanningsinstitusjoner forbedres
* Man bør i økende grad kunne tilby undervisning hjemmefra. Gjelder kommunen så vel som vgs. Er betinget av et løft i digitalisering og samarbeid med utdanningsinstitusjoner
* Jobbe forebyggende innen helse (også det sosiale helseperspektivet)
* Ivareta landbruket
* Tilrettelegge for fjernkontor. Tenke utenfor boksen når det gjelder løsninger for hvordan arbeids- og bomønsteret kan bli i fremtiden
* Kompetanseutvikling og faglig påfyll for byråkrater
* Tilrettelegge for sykling på nedsiden av Pollfjelltunellen
* Ønsker røykeskur på utsiden av Lyngstunet, så de eldre kan stå i ly

## Ungdomsrådet (23.06)

* Ønsker et treningssenter
* Økt tilrettelegging for nye tilbud
* Bygdekinoer
* Tilrettelegging av turløyper
* Økt kollektivtilbud
* Ønsker næringslivet inn i skolen
* Ønsker økt språktilbud
* Årsaker til å dra ut av kommunen: flere valg, flere tilbud, flere folk
* Ønsker at kommunen stiller areal disponibelt for gründervirksomhet/inkubator
* Leie til eie for å komme inn på boligmarkedet

## Råd for folkehelse og pensjonistforeningen (15.09)

* Unngå institusjon for de som ikke trenger det
  + Bo lengst mulig hjemme
  + Tilrettelegge for omsorgsboliger/bokollektiv
* Omsorgsboliger bør ligger i nærheten av tilbud (butikk, møteplasser, trenings/aktivitetssenter etc.)
* Hjemmehjelp kan hjelpe med husarbeid, vedhugging, ta opp potet og lignende oppgaver som vil la eldre bo hjemme lengere
* Satse på omsorgsteknologi
* Satse på fulltidsstillinger i helsesektoren
* Viktig med aktiviteter, både på institusjon og hjemme
  + Eksempler på eksisterende aktiviserende og sosiale tiltak er «innsats for andre» og «hygge treff» i forbindelse med demens uka
* Viktig med god kompetanse og gode språkferdigheter hos helsepersonale
* Viktig at eldre får god ernæring – kosthold og aktivitet
* Forebyggende tiltak for fysisk helse er viktig, men man trenger også tiltak for sosial helse
* Blir viktig å integrere innflyttere til kommunen
* Hva er den beste måten å nå eldre? SMS og post. Vanskeligere å nå digitalt. Kan med fordel arrangere digitaliseringskurs for eldre
* Transport oppleves som vanskelig for de som ikke kjører bil. Ønsker også garasje/parkeringsplass nært omsorgssenter for besøk og for de som kjører bil. Muligheter for utvidet busstilbud, eventuelt flere drosjer
* Har kommunen anledning til å kjøpe hus når eldre flytter til omsorgsboliger/institusjon? Hus som ikke er i bruk, vil forfalle
* Viktig for kommunen å ha overlapp i perioden hvor noen er i ferd med å pensjonere seg, så kompetansen videreføres
* Det må tilrettelegges for flere boliger og arbeidsplasser for å få yngre folk til kommunen

## Idrettslag (30.09) – få oppmøtte

* Opptatt av sikkerhet og forutsigbarhet rundt klubblokaler og anlegg
* Avhengig av frivillighet og dugnadsånd
* Utfordringer/samfunnstrekk:
  + Har fått en mindre rolle i samfunnet. Flere sitter inne framfor skjermer
  + Minsket rolle innen ski og friidrett
  + Mangel på midler
* Mål:
  + Bli en samlingsplass
  + Bli en utvikler av talenter
  + Være en pådriver for sosial aktivitet
  + Ha et godt omdømme hos befolkningen

## Landbruk (30.09) – få oppmøtte

* Viktig å sikre tilgjengelig beite
  + Er til dels betinget av kommunens disponering av areal, og til dels avhengig av at driveplikten opprettholdes
* Interessekonflikter knyttet til rein, samt hund som ikke er i bånd
* Sør-Lenangen, Nord-Lenangsbotn, Varto og Pollen er områder det ignorering av båndtvang oppleves som spesielt utfordrende. Sør-Lenangen og Kvalvikdalen oppleves ferdsel generelt som utfordrende for beiteinteresser.
  + Trengs skilting med påminnelse om båndtvang på utfartssteder. Ferdsel bør styres bort fra Kvalvikdalen (også på grunn av nedslagsfelt for drikkevann)
* Ferdsel og turisme ødelegger gjerder, og da særlig om vinteren
* Kommunen har fått et utvidet parkeringsplassbehov
* Ønsker muligheter for fradeling av boligtomter
* Med færre og større enheter trenger man i økende grad å drifte rasjonelt, altså i størst mulig grad benytte områder som ligger nært driftsbygningen, ikke spredt rundt i hele kommunen. Gjelder spesielt nydyrkinger